
Montagu Norman pe Duchess of York, 15 august 
1931 

Introducere 

Pe 15 august 1931 a fost dat următorul comunicat de 
presă: „Guvernatorul Băncii Angliei a fost afectat de 
excepţionala tensiune la care a fost expus în ultimele luni. 
In urma sfatului medicului, a renunţat la orice activitate şi 
a plecat în străinătate ca să se odihnească şi să schimbe 
aerul”. Guvernatorul era Montagu Collet Norman, D.S.O. - 
dat fiind că refuzase în repetate rânduri titlul nobiliar, nu 
era, aşa cum presupunea multă lume, sir Montagu Norman 
sau lordul Norman, însă era foarte mândru de acest D.S.O. 
care apărea după numele său -, Distinguished Service 
Order, a doua decorație, ca importanţă, dintre cele pe care 
le putea primi un ofiţer pentru vitejie. 

In general, Norman era prudent cu presa şi devenise 
odios pentru că făcea tot ce-i stătea în puteri ca să scape 
de reporterii băgăreţi = călătorea dându-se drept altcineva; 
sărea din tren; ba chiar o dată s-a furişat de pe un vapor 
coborând pe scara de frânghie pe marea zbuciumată de 
furtună. Totuşi, de astă dată, pe când se pregătea să se 
îmbarce pe vasul de linie Duchess of York, care îl ducea în 
Canada, a fost neobişnuit de comunicativ. Cu acel talent 
pentru atenuarea faptelor care era atât de firesc la cei din 
clasa şi ţara sa, le-a declarat reporterilor îngrămădiţi pe 
chei: „Simt că am nevoie de odihnă, pentru că în ultima 


vreme am avut o perioadă foarte grea. Nu m-am simţit atât 
de bine cât mi-aş fi dorit, şi cred că o călătorie cu nava 
asta minunată o să-mi priască.”1 

Fragilitatea stării lui mentale era de multă vreme un 
secret cunoscut în cercurile financiare. Puţini din rândul 
publicului cunoşteau adevărul = că în ultimele două 
săptămâni, pe când criza financiară mondială intrase în 
crescendo, iar sistemul bancar european se clătina în 
pragul prăbuşirii, guvernatorul nu putuse lucra din pricina 
unei depresii provocate de stresul extrem. Prin urmare, 
comunicatul de presă al Băncii, reprodus în ziare de la San 
Francisco până la Shanghai, a fost un mare şoc pentru 
investitorii de pretutindeni. 

Este greu ca după atâţia ani să prezentăm puterea şi 
prestigiul lui Montagu Norman din perioada interbelică = 
numele lui nu are prea mare răsunet în zilele noastre. Dar 
în acea vreme era considerat cel mai influent reprezentant 
al unei bănci centrale din lume - după cum spunea New 
York Times, „monarhul unui imperiu invizibil” 2. Pentru 
Jean Monnet, naşul Uniunii Europene, Banca Angliei (Bank 
of England) era pe atunci „fortăreaţa fortăreţelor” 3, iar 
„Montagu Norman era bărbatul care cârmuia fortăreaţa. 
Era redutabil”. 

În deceniul precedent el şi conducătorii celorlalte trei 
bănci centrale principale făcuseră parte din ceea ce ziarele 
porecliseră „cel mai exclusivist club din lume” 4. Norman, 
Benjamin Strong de la Banca Rezervei Federale (Federal 
Reserve Bank) din New York, Hjalmar Schacht de la 
Reichsbank şi Emile Moreau de la Banca Franţei (Banque 
de France) alcătuiau un cvartet de bancheri centrali care 
s-au apucat să reconstruiască mecanismul financiar global 
după Primul Război Mondial. 

Insă pe la mijlocul anului 1931 Norman a rămas 
singurul dintre cei patru de la început. Strong murise în 
1928, la cincizeci şi cinci de ani, Moreau se pensionase în 


1930, iar Schacht îşi dăduse demisia în 1930, în urma unei 
dispute cu propriul guvern, şi flirta cu Adolf Hitler şi 
Partidul Nazist. Şi astfel mantaua conducerii lumii 
financiare căzuse pe umerii acestui englez pitoresc, dar 
enigmatic, cu surâsul său „poznaş”, aerul teatral de mister, 
barba gen Van Dyke şi costumul de conspirator: pălărie cu 
borul lat, capă care flutura după el şi ac de cravată cu 
smarald scânteietor. 

Faptul că bancherul principal cel mai important din 
lume avea o cădere nervoasă în vreme ce economia globală 
se afunda şi mai mult în al doilea an al unei crize fără 
precedent pica foarte prost. Producţia din aproape toate 
țările se prăbuşise = în Statele Unite ale Americii şi 
Germania, care fuseseră lovite cel mai rău, scăzuse cu 
40%. Fabricile din întreaga lume industrială - de la 
fabricile de automobile din Detroit până la oţelăriile din 
Ruhr, de la ţesătoriile de mătase din Lyon până la 
şantierele navale din Tyneside = erau închise sau lucrau 
doar cu o parte din capacitatea lor. In faţa cererii care se 
reducea, firmele scăzuseră preţurile cu 25% în cei doi ani 
de la începerea prăbuşirii. 

Armate de şomeri bântuiau acum oraşele mici şi mari 
ale naţiunilor industrializate. In Statele Unite ale Americii, 
cea mai mare economie din lume, circa 8 milioane de 
bărbaţi şi femei, aproape 15 % din forţa de muncă, 
rămăseseră fără loc de muncă. Alte 2, 5 milioane în Marea 
Britanie şi 5 milioane în Germania, a doua şi a treia dintre 
cele mai mari economii din lume, se alăturaseră cozilor 
formate de şomeri. Dintre cele patru mari puteri 
economice, doar Franţa părea să fie întrucâtva apărată de 
ravagiile furtunii care mătura lumea, dar până şi ea 
începea acum să o ia pe o pantă descendentă. 

Cete de tineri şi adulţi şomeri tândăleau pe la 
colţurile străzilor, prin parcuri, baruri şi cafenele. În vreme 
ce tot mai mulţi oameni erau daţi afară din serviciu şi nu-şi 


mai permiteau o locuinţă acceptabilă, mahalale sumbre, 
pline de cocioabe înjghebate din lăzi, tablă, bidoane de 
unsoare, prelate şi chiar carcase de maşini, se iviseră în 
oraşe ca New York şi Chicago = apăruse o tabără chiar şi în 
Central Park. Colonii improvizate asemănătoare erau 
presărate la marginea oraşelor Berlin, Hamburg şi Dresda. 
În Statele Unite ale Americii, milioane de rătăcitori care 
fugeau de pacostea sărăciei din oraşe porniseră în 
căutarea vreunui fel - oricărui fel - de muncă. 

Şomajul a dus la violenţă şi revoltă. În Statele Unite 
ale Americii au izbucnit răzmeriţe din pricina hranei în 
Arkansas, Oklahoma şi în statele centrale şi sud-vestice. În 
Marea Britanie minerii au intrat în grevă, urmaţi de 
muncitorii din filaturile de bumbac şi de ţesători. Berlinul 
era aproape într-o stare de război civil. În timpul alegerilor 
din septembrie 1930, naziştii, folosindu-se de temerile şi 
frustrarea şomerilor şi dând vina pe oricine altcineva =- 
Aliaţii, comuniştii şi evreii = pentru sărăcia din Germania, 
au câştigat aproape 6, 5 milioane de voturi, sporindu-şi 
numărul de locuri din Reichstag de la 12 la 107 şi 
ajungând al doilea mare partid parlamentar, după social- 
democrați. Între timp, pe străzi, bandele naziste şi 
comuniste se încăierau zilnic. Aveau loc lovituri de stat în 
Portugalia, Brazilia, Argentina, Peru şi Spania. 

Acum cea mai mare ameninţare economică venea de 
la sistemul bancar care se prăbuşea. În decembrie 1930, 
Bank of United States, care, în ciuda numelui, era o bancă 
particulară, fără statut oficial, s-a prăbuşit = cel mai mare 
faliment al unei bănci din istoria SUA, îngheţând vreo 200 
de milioane de dolari americani din fondurile 
depunătorilor. În mai 1931 cea mai mare bancă din 
Austria, Credit Anstalt, al cărei proprietar era nici mai 
mult, nici mai puţin decât familia Rothschild, cu activ de 
250 de milioane de dolari americani, şi-a încetat 
activitatea. Pe 20 iunie preşedintele Herbert Hoover a 


anunţat un moratoriu de un an pe toate plăţile datoriilor şi 
compensaţiilor legate de război. In iulie Danatbank, cea 
de-a treia ca mărime din Germania, s-a prăbuşit, stârnind 
un asediu asupra ghişeelor din întregul sistem bancar 
german şi o avalanşă de bani scoşi din ţară. Cancelarul, 
Heinrich Bruning, a declarat suspendarea activităţii 
bancare, a limitat sumele pe care cetăţenii germani puteau 
să le retragă din conturile lor şi a suspendat plăţile pe 
termen scurt ale datoriilor Germaniei faţă de alte ţări. Mai 
târziu, în aceeaşi lună, criza a ajuns până în City! din 
Londra, care, după ce împrumutase Germaniei sume mari, 
se trezea acum cu returnarea blocată. Dintr-odată, puşi în 
faţa unei perspective inimaginabile mai înainte, ca Marea 
Britanie însăşi să nu-şi poată îndeplini obligaţiile, 
investitorii din întreaga lume au început să-şi retragă 
fondurile de la Londra. Banca Angliei a fost silită să 
împrumute 650 de milioane de la bănci din Franţa şi 
Statele Unite ale Americii, inclusiv Banca Franţei şi Banca 
Rezervei Federale din New York, pentru a împiedica 
dispariţia totală a rezervelor sale de aur. 

În vreme ce cozile şomerilor se lungeau, băncile îşi 
închideau uşile, preţurile produselor fermierilor se 
prăbuşeau şi fabricile se închideau, se vorbea despre 
Apocalipsă. Pe 22 iunie, renumitul economist John 
Maynard Keynes a spus în faţa unui public din Chicago: 
„Suntem astăzi în miezul celei mai mari catastrofe - cea 
mai mare catastrofă datorată în întregime unor cauze 
economice = a lumii moderne. Mi s-a spus că, după părerea 
Moscovei, aceasta este ultima criză a capitalismului, 
culminantă, şi că ordinea noastră socială actuală nu-i va 
supravieţui”. 5 Istoricul Arnold Toynbee, care ştia destule 
despre creşterea şi căderea civilizaţiilor, a scris în 
comentariul anual al evenimentelor din anul respectiv pe 
care îl făcea pentru Royal institute of International Affairs: 


1 Notele marcate cu cifre romane îi aparţin editorului şi se găsesc în capitolul 


„În 1931 bărbaţi şi femei din întreaga lume se gândeau în 
mod serios şi discutau sincer posibilitatea ca sistemul 
social occidental să se năruie şi să nu mai funcţioneze.”6 

În timpul verii a apărut în presă o scrisoare pe care 
Montagu Norman i-o scrisese cu câteva luni înainte 
omologului său de la Banca Franţei, Clement Moret. „Dacă 
nu se iau măsuri drastice pentru a-l salva, sistemul 
capitalist din întreaga lume va fi distrus în răstimp de un 
an” 7, declară Norman, adăugând, pe tonul arţăgos pe 
care li-l rezerva francezilor, „Aş vrea ca această prezicere 
să fie păstrată, pentru referiri ulterioare”. Se zvonea că 
înainte de a pleca să-şi petreacă în Canada convalescenţa 
insistase să se emită carnete de tichete, pentru 
eventualitatea în care ţara ar fi revenit la troc, după o 
prăbuşire monetară generală în Europa.8 

În general, în momentele de criză bancherii centrali 
cred că este prudent să urmeze povaţa pe care de veacuri 
întregi le-o dau mamele copiilor lor: „Dacă n-ai nimic bun 
de zis, mai bine taci”. Astfel se evită veşnica dilemă cu 
care se confruntă oficialităţile din domeniul finanţelor în 
momentele de panică - pot să fie sincere în declaraţiile lor 
publice, alimentând astfel frenezia, ori pot încerca să fie 
liniştitoare, ceea ce implică de obicei recurgerea la pure 
neadevăruri. Faptul că un om aflat în poziţia lui Norman 
accepta să vorbească deschis despre prăbuşirea civilizaţiei 
occidentale era un semnal limpede că, în faţa „viscolului 
economic”, conducătorii domeniului monetar rămăseseră 
fără soluţii şi erau gata să se declare învinşi. 

Norman nu era doar cel mai eminent bancher din 
lume; oamenii de finanţe şi oficialităţile de toate culorile 
politice îl admirau pentru tăria de caracter şi pentru 
discernământ. În acel bastion al plutocraţiei, partenerii de 
la House of Morgan, de exemplu, sfaturile lui Norman erau 
cele mai apreciate = asociatul principal al firmei, Thomas 
Lamont, avea să-l declare mai târziu cel mai înţelept om pe 


care-l întâlnise vreodată.9 La celălalt capăt al spectrului 
politic, ministrul de finanţe britanic, Philip Snowden, 
socialist înfocat, care adesea prezisese el însuşi prăbuşirea 
capitalismului, scria debordând de entuziasm că Norman 
„ar fi putut să păşească afară din tabloul celui mai chipeş 
curtean care a fericit vreodată curtea unei regine” 10, că 
„simpatia lui faţă de suferinţa naţiunilor este la fel de 
duioasă ca aceea a unei femei faţă de pruncul ei” şi că are 
„din belşug calitatea de a inspira încredere”. 

Norman era reputat pentru perspicacitatea sa 
economică şi financiară deoarece avusese dreptate în 
multe privinţe. De la sfârşitul războiului se împotrivise cu 
înfocare cererii de despăgubiri de la Germania. Pe tot 
parcursul anilor '20 a tras semnalul de alarmă că lumea 
începea să nu mai aibă rezerve de aur. De timpuriu a 
lansat avertismente despre pericolul bulei bursiere din 
Statele Unite. 

Însă câteva voci singuratice susțineau că el şi 
politicile pe care le adoptase, mai ales credinţa lui rigidă, 
aproape teologică, în beneficiile etalonului-aur, purtau vina 
pentru catastrofa economică abătută asupra Occidentului. 
Una dintre voci era a lui John Maynard Keynes. Alta era a 
lui Winston Churchill. Cu câteva zile înainte de plecarea lui 
Norman în Canada, în concediul silit, Churchill, care îşi 
pierduse cea mai mare parte a economiilor cu doi ani 
înainte, în crahul de pe Wall Street, i-a scris de la Biarritz 
prietenului său, fost ministru, Eddie Marsh: „Toți cei pe 
care îi întâlnesc par vag alarmaţi că e pe cale să se 
întâmple ceva cumplit în finanţe. [...] Dacă lucrurile vor sta 
astfel, sper să-l spânzurăm pe Montagu Norman. Cu 
siguranţă voi depune mărturie împotriva lui”. 11 

Prăbuşirea economiei mondiale din 1929 până în 
1933 - numită acum pe drept cuvânt Marea Criză = a fost 
evenimentul economic fundamental al secolului XX. Nicio 
ţară n-a fost cruţată; mai bine de zece ani a atârnat asupra 


lumii starea de rău pe care a adus-o, otrăvind toate 
aspectele vieţii sociale şi materiale şi distrugând viitorul 
unei generaţii întregi. Din ea au izvorât harababura din 
Europa în „deceniul josnic, necinstit” al anilor '30, 
ascensiunea lui Hitler şi a nazismului şi, în cele din urmă, 
alunecarea unei mari părţi a globului în cel de-al Doilea 
Război Mondial, şi mai crâncen decât primul. 

Povestea căderii din perioada de înflorire dezlănţuită 
a anilor '20 în Marea Criză poate fi spusă în multe feluri. 
În această carte am să o povestesc privind peste umerii 
celor care conduceau cele patru bănci centrale principale 
ale lumii: Banca Angliei, Sistemul Rezervei Federale, 
Reichsbank şi Banca Franţei. 

Când s-a terminat Primul Război Mondial, în 1918, 
printre nenumăratele lui victime s-a numărat şi sistemul 
financiar mondial. În ultima jumătate a secolului XIX a fost 
construit un mecanism complicat al creditului 
internaţional, cu sediul la Londra, care avea la bază 
etalonul-aur şi aducea cu el o remarcabilă expansiune a 
comerţului şi a prosperității pe tot globul. În 1919, 
mecanismul era distrus. Marea Britanie, Franţa şi 
Germania se aflau în pragul falimentului, cu economiile 
împovărate de datorii, cu populaţia sărăcită de preţurile 
mereu mai mari, cu moneda naţională în cădere. Doar 
Statele Unite ale Americii au ieşit din război mai puternice 
în plan economic. 

Pe atunci guvernele credeau că este cel mai bine ca 
problemele financiare să fie lăsate în seama bancherilor; 
aşadar, sarcina restabilirii finanţelor mondiale a ajuns în 
mâinile băncilor centrale ale celor patru mari puteri 
supraviețuitoare: Marea Britanie, Franţa, Germania şi 
Statele Unite ale Americii. 

Cartea de faţă urmăreşte eforturile acestor bancheri 
centrali de a reconstrui sistemul financiar internaţional 
după Primul Război Mondial. Arată cum, pentru o scurtă 


perioadă, la mijlocul anilor '20, se părea că au reuşit: 
monedele lumii erau stabilizate, capitalul a început să 
curgă liber pe glob şi s-a reluat creşterea economică. Dar 
sub poleiala de prosperitate a oraşelor în plină dezvoltare 
au început să apară fisuri, iar etalonul-aur, despre care toţi 
crezuseră că va oferi acoperire stabilităţii, s-a dovedit a fi 
o cămaşă de forţă. Ultimele capitole ale acestei cărţi 
prezintă eforturile frenetice şi în cele din urmă zadarnice 
ale bancherilor centrali de a împiedica economia mondială 
să o ia în jos pe spirala Marii Crize. 

Anii '20 au fost o epocă, la fel ca în zilele noastre, în 
care bancherii centrali erau investiţi cu neobişnuit de 
multă putere şi cu un prestigiu extraordinar. Şi este vorba 
în special de patru bărbaţi care au dominat această 
poveste: la Banca Angliei era nevroticul şi enigmaticul 
Montagu Norman; la Banca Franţei era Emile Moreau, 
xenofob şi bănuitor; la Reichsbank era rigidul şi arogantul, 
dar şi strălucitorul şi seducătorul Hjalmar Schacht; şi, în 
fine, la Banca Rezervei Federale din New York era 
Benjamin Strong, a cărui poleială de energie masca un om 
profund rănit şi încărcat cu o povară prea grea. 

Într-o mare parte a deceniului, aceste patru 
personaje au fost în miezul evenimentelor. Vieţile şi 
carierele lor oferă o fereastră caracteristică spre această 
perioadă a istoriei economice, care ne ajută să ne 
concentrăm pe istoria complexă a anilor '20 - întreaga 
poveste tristă şi înveninată a păcii ratate, a datoriilor de 
război şi a despăgubirilor, a hiperinflaţiei, a vremurilor 
grele din Europa şi a belşugului din America, a înfloririi şi 
eşecului care a decurs din ea - la o scară mai umană şi mai 
uşor de cuprins. 

Fiecare, în felul său, aruncă lumină asupra spiritului 
naţional al epocii sale. Montagu Norman, cu încrederea sa 
donquijotescă în propria intuiţie defectuoasă, întrupa o 
Mare Britanie înţepenită în trecut, care încă nu se 


împăcase cu noua sa poziţie diminuată în plan mondial. 
Emile Moreau, cu izolarea şi ranchiunele sale, reflecta cu 
mare precizie o Franţă care se răsucise în sine ca să-şi 
lingă rănile cumplite căpătate în război. Benjamin Strong, 
omul de acţiune, reprezenta o nouă generaţie din America, 
angajată energic în implicarea forţei financiare a acesteia 
în afacerile mondiale. Numai Hjalmar Schacht, cu 
aroganţa sa furioasă, părea în dezacord cu Germania cea 
slăbită şi înfrântă în numele căreia vorbea, cu toate că s-ar 
putea să fi exprimat pur şi simplu un adevăr ascuns despre 
starea de spirit profundă a naţiunii. 

Mai există ceva foarte impresionant în contrastul 
dintre puterea pe care au avut-o cândva aceşti patru 
bărbaţi şi dispariţia lor aproape completă din paginile 
istoriei. Pierdute sub molozul timpului, aceste nume odată 
cunoscute de toată lumea, pe care ziarele le proclamaseră 
„cel mai exclusivist club din lume”, pentru majoritatea 
oamenilor nu mai înseamnă acum nimic. 

Anii '20 au fost o perioadă de tranziţie. Cortina 
căzuse peste o epocă, iar cea nouă încă nu începuse. 
Băncile centrale erau încă entităţi particulare, şi 
obiectivele lor erau să păstreze valoarea monedei 
naţionale şi să readucă liniştea în momentele de panică 
bancară. De-abia începuseră să adopte ideea că răspund 
de stabilizarea economiei. 

În secolul XIX, guvernatorii Băncii Angliei şi Băncii 
Franţei erau personaje obscure, bine cunoscute în 
cercurile financiare, dar ferite de ochii publicului. In 
schimb, în anii '20, aproape ca în zilele noastre, bancherii 
centrali au devenit o ţintă principală a atenţiei publicului. 
Zvonuri despre hotărârile şi întâlnirile lor tainice umpleau 
zilnic ziarele, în vreme ce ei se confruntau cu aceleaşi 
probleme economice ca urmaşii lor de astăzi: mişcări 
spectaculoase la bursă, monedă instabilă şi mari fluxuri de 
capital care se scurg de la un centru financiar la altul. 


Însă erau siliţi să lucreze în stil vechi, având la 
dispoziţie doar instrumente şi surse de informare 
primitive. Abia începuseră să apară statisticile economice. 
Bancherii comunicau prin poştă - într-o vreme în care o 
scrisoare avea nevoie de o săptămână ca să ajungă de la 
Londra la New York = sau, în situaţii cu adevărat urgente, 
prin telegrame. De-abia în ultimele faze ale dramei au 
putut să ia legătura prin telefon, şi chiar şi atunci cu 
oarecare greutate. 

Şi ritmul vieţii era diferit. Nimeni nu lua avionul ca 
să ajungă în alt oraş. Era epoca de aur a navelor oceanice 
de linie, când traversarea Atlanticului dura cinci zile şi 
lumea călătorea însoţită de servitori, iar la cină se îmbrăca 
de gală. Era epoca în care Benjamin Strong, care conducea 
Banca Rezervei Federale din New York, putea să dispară în 
Europa câteva luni fără să facă să se înalțe prea multe 
sprâncene - traversa Atlanticul în mai, îşi petrecea vara în 
zigzaguri printre capitalele Europei, consultându-se cu 
colegii săi, făcea câte un popas la unele dintre cele mai 
elegante staţiuni balneare şi baruri şi, în cele din urmă, se 
întorcea la New York în septembrie. 

Lumea în care acționau ei era atât cosmopolită, cât şi 
ciudat de mărginită. Era o societate în care stereotipurile 
rasiale şi naţionale erau socotite de la sine înţelese, mai 
mult ca stări de fapt decât ca prejudecăţi, o lume în care 
Jack Morgan, fiul puternicului Pierpont Morgan, putea să 
refuze să contribuie la un împrumut acordat Germaniei pe 
motivul că germanii sunt „oameni de mâna a doua” 12, sau 
să se opună numirii evreilor şi catolicilor în Consiliul 
Supraveghetorilor de la Harvard pentru că „un evreu este 
întotdeauna în primul rând evreu şi abia apoi american, şi 
mă tem că un romano-catolic este mult prea adesea în 
primul rând papistaş şi abia apoi american”. Spre sfârşitul 
secolului XIX, indiferent dacă era vorba despre Londra ori 
New York, Berlin ori Paris, în domeniul financiar exista o 


separare importantă. De o parte se aflau marile firme 
bancare anglo-saxone: J.P. Morgan, Brown Brothers, 
Barings; de cealaltă parte se aflau concernele evreieşti: 
cele cinci ramuri ale familiilor Rothschild, Lazard, marile 
bănci evreieşti germane Warburg şi Kuhn Loeb, şi 
nonconformiştii, ca Sir Ernest Cassel. Cu toate că elita era 
un pic antisemită, la fel ca foarte mulţi oameni din zilele 
noastre, cele două grupuri se tratau cu un respect 
prudent. Însă erau cu toţii snobi care îi priveau de sus pe 
intruşi. Era o societate care putea fi îngâmfată şi 
mulţumită de sine, indiferentă la problema şomajului sau a 
sărăciei. Numai în Germania = şi aceasta este o parte a 
poveştii de faţă = curenţii subterani ai prejudecăţilor au 
devenit în cele din urmă cu adevărat răuvoitori. 

Când am început să scriu despre aceşti patru 
bancheri centrali şi despre rolul pe care l-a jucat fiecare 
dintre ei în dirijarea lumii către Marea Criză, se tot ivea un 
alt personaj, aproape năvălind pe scenă: John Maynard 
Keynes, cel mai mare economist din generaţia sa, cu toate 
că nu avea decât treizeci şi şase de ani când a apărut 
pentru prima oară, în 1919. In timpul fiecărui act al dramei 
jucate cu atâta trudă, el a refuzat să tacă, insistând să ţină 
cel puţin un monolog, chiar dacă se afla în culise. Spre 
deosebire de ceilalţi, nu era un factor de decizie. In acei 
ani a fost un simplu observator independent, un 
comentator. Dar la fiecare răsturnare de situaţie iată-l 
acolo, ţinând discursuri de pe margine, cu spiritul său 
jucăuş şi necuviincios, cu mintea luminată şi veşnic 
curioasă şi, mai presus de toate, cu capacitatea sa 
remarcabilă de a avea dreptate. 

Keynes s-a dovedit a fi un contrapunct util la cei 
patru în povestea care urmează. Fiecare dintre ei era mare 
stăpân al finanţelor, portdrapel al unui tradiţionalism care 
părea că îi ţine întemnițați. Dimpotrivă, Keynes era ca un 
tăun, profesor la Cambridge, ajuns milionar prin propriile 


forţe, editor, jurnalist şi autor de bestselleruri, pe cale să 
se elibereze de consensurile paralizante care aveau să 
ducă la acel dezastru. Cu toate că era doar cu zece ani mai 
tânăr decât cei patru magnați, părea că face parte dintr-o 
generaţie complet diferită. 

„Note şi comentarii” (pp. 491 - 494) (n. red.). 


